Dvidešimt antroji Komisijos direktyva 98/16/EB
1998 m. kovo 5 d.
derinanti su technikos pažanga Tarybos direktyvos 76/768/EEB dėl valstybių narių įstatymų, susijusių su kosmetikos gaminiais, suderinimo II, III, VI ir VII priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo [1] su paskutiniais pakeitimais, padarytais Komisijos direktyva 97/45/EB [2], ypač į jos 8 straipsnio 2 dalį,
kadangi Komisijos direktyva 97/1/EB [3], siekiant imtis atsargumo priemonių, laikinai uždraudė naudoti galvijų, avių bei ožkų galvos smegenų, stuburo smegenų bei akių audinius ir skysčius bei iš jų gautus ingredientus; ši direktyva turėjo būti peržiūrėta, ištyrus veiksnius, kuriais ji buvo pagrįsta, ir apskritai pertvarkyta atsižvelgiant į mokslo žinių pažangą;
kadangi 1997 m. liepos 30 d. Komisijos sprendimas 97/534/EB dėl draudimo naudoti medžiagą, keliančią užkrečiamos spongiforminės encefalopatijos riziką [4], apibrėžia tam tikras rizikos medžiagas, numato jų pašalinimą gavimo vietoje ir draudžia jas importuoti į Bendriją;
kadangi Direktyva 76/768/EEB valstybės narės prašomos užtikrinti, kad į Bendrijos rinką būtų pateikiami tik tos direktyvos nuostatas atitinkantys kosmetikos gaminiai ir kadangi, kalbant tiksliau, valstybės narės turi uždrausti pateikti į rinką kosmetikos gaminius, kurių sudėtyje yra medžiagų, išvardytų II priede;
kadangi šios nuostatos taikomos visiems į Bendrijos rinką pateikiamiems kosmetikos gaminiams, neatsižvelgiant į gaminio ar jam pagaminti naudojamų žaliavų kilmę; kadangi dėl tos priežasties kontroliuojama ir tikrinama į Bendriją importuojamų kosmetikos gaminių, jiems gaminti naudojamų pradinių medžiagų ir tarpinių produktų atitiktis Bendrijos teisei;
kadangi reikėtų iš dalies keisti Direktyvą 76/768/EEB, siekiant suderinti draudžiamų gyvūninių medžiagų sąrašą su Sprendime 97/534/EB pateiktu sąrašu;
kadangi Kosmetologijos mokslinio komiteto 1997 m. birželio 24 d. nuomonėje teigiama, kad lajaus dariniai, pvz., riebalų rūgštys, glicerolis, riebalų rūgščių esteriai ir muilai, naudojami gaminant kosmetikos produktus, laikomi saugiais, jei jie buvo pagaminti taikant bent tam tikrus apibrėžtus metodus, kurie yra griežtai sertifikuoti, ir kad kiti lajaus dariniai, pvz., riebalų alkoholiai ir riebalų rūgščių amidai, gauti iš pirmiau minėtų darinių ir vėliau perdirbti yra laikomi saugiais;
kadangi atsižvelgiant į šią mokslinę nuomonę, galima taikyti nukrypti leidžiančią nuostatą dėl lajaus darinių; ši leidžianti nukrypti nuostata taip pat taikoma kitiems lajaus dariniams, pvz., riebalų alkoholiams, riebalų aminams ir riebalų rūgščių amidams ir iš jų pagamintoms medžiagoms taikant priede nurodytus metodus ir vėliau papildomai apdorotus;
šioje direktyvoje numatytos priemonės atitinka Direktyvų dėl techninių kliūčių panaikinimo kosmetikos gaminių prekybos srityje derinimo su technikos pažanga komiteto nuomonę;
kadangi valstybės narės turi teisę iki 1998 m. balandžio 1 d. toliau taikyti priemones, priimtas pagal Direktyvą 97/1/EB,
PRIĖMĖ ŠIĄ DIREKTYVĄ:
1 straipsnis
Direktyva 76/768/EEB iš dalies keičiama kaip nurodyta priede.
2 straipsnis
Valstybės narės imasi visų būtinų priemonių užtikrinti, kad nuo 1998 m. balandžio 1 d. į rinką nebūtų galima pateikti kosmetikos gaminių, kurių sudėtyje yra priede nurodytų medžiagų. Tai netaikoma iki 1998 m. balandžio 1 d. pagamintiems gaminiams. Iki 1998 m. balandžio 1 d. valstybės narės gali toliau taikyti Direktyvos 97/1/EB įgyvendinimo priemones.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip 1998 m. balandžio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1998 m. kovo 5 d.